
Henkel nastavlja poticati rast ulaganjima u brendove, inovacije i akvizicije
Henkel ostvario snažan rast prodaje i dobiti u prvoj polovini godine te unaprijedio prognozu prihoda za 2026. godinu

· Prodaja Grupe u prvoj polovini godine ostavila je snažan organski rast od 3,2 posto, dosegnuvši 10,3 milijarde eura
· Snažan rast podržan je pozitivnim razvojem cijena i obujma prodaje u obje poslovne jedinice
· Operativna dobit (EBIT)* povećala se na 1.620 milijuna eura (+0,3 posto)
· Prilagođeni prinos od prodaje (prilagođena operativna marža)* iznosio je snažnih 15,7 posto (+10 baznih bodova), uz doprinos obje poslovne jedinice, potvrđujući snagu poslovanja Grupe
· Prilagođena dobit po povlaštenoj dionici (EPS)* povećala se na 2,86 eura, što predstavlja rast od 7,1 posto pri stalnim tečajevima
· Strategija rasta kroz spajanja i stjecanja (M&A) uspješno je provedena u prvoj polovini godine, uz prve pozitivne doprinose prodaji i dobiti već tijekom 2026. godine
· Prognoza za poslovnu godinu 2026. unaprijeđena je za Grupu i poslovnu jedinicu Ljepila i tehnologije:
· Organski rast prodaje: od 1,5 do 3,5 posto (prethodno: od 1,0 do 3,0 posto) 
· Prilagođeni prinos od prodaje (prilagođena operativna marža): od 14,5 do 16,0; 
· Prilagođena dobit po povlaštenoj dionici (EPS): očekuje se rast u rasponu od niskog do visokog jednoznamenkastog postotka (pri stalnim tečajevima) 

Düsseldorf – Henkel je u prvoj polovini 2026. godine ostvario snažan organski rast prodaje i vrlo dobre poslovne rezultate, unatoč i dalje izrazito zahtjevnom gospodarskom okruženju.
„Organski rast prodaje ponovno je ostvaren zahvaljujući doprinosu obje poslovne jedinice, koje su zabilježile pozitivan razvoj cijena i obujma prodaje. U poslovnoj jedinici Ljepila i tehnologije, poboljšanje rezultata prodaje i profitabilnosti dodatno je podržano dosljednom i brzom provedbom cjenovnih inicijativa usmjerenih na ublažavanje utjecaja rasta cijena sirovina“, izjavio je glavni izvršni direktor tvrtke Henkel, Carsten Knobel.
„U okviru poslovne jedinice Consumer Brands, poslovno područje Hair nastavilo je snažan trend rasta, dok se poslovno područje Laundry Care vratilo pozitivnom rastu“.

„Dosljedno provodimo našu strategiju s jasnim fokusom na održiv i svrhovit rast, a ostvareni rezultati potvrđuju uspješnost takvog pristupa. Tijekom prve polovice godine ostvarili smo vrlo dobre poslovne rezultate, uz istodoban nastavak značajnih ulaganja u budućnost tvrtke – u naše brendove, tehnologije i inovacije. Osim toga, značajno smo intenzivirali aktivnosti u području spajanja i preuzimanja. Dogovorili smo pet akvizicija ukupne vrijednosti od približno pet milijardi eura, koje će dodatno ojačati obje naše poslovne jedinice. Četiri od tih akvizicija već su uspješno zaključene. Očekuje se da će preuzeta društva u narednim godinama ostvarivati natprosječan rast u rasponu od srednjeg do visokog jednoznamenkastog postotka te pridonijeti s oko dvije milijarde eura dodatnih godišnjih prihoda od prodaje. Time činimo još jedan važan korak u daljnjoj provedbi naše strategije održivog rasta“, nastavio je Carsten Knobel.

„Na temelju snažnih rezultata ostvarenih u prvoj polovici godine unaprijedili smo prognozu rasta prihoda za Grupu i poslovnu jedinicu Ljepila i tehnologije. Na razini Grupe sada očekujemo organski rast prodaje u rasponu od 1,5 do 3,5 posto, u odnosu na prethodnu prognozu od 1 do 3 posto. Za poslovnu jedinicu Ljepila i tehnologije povećali smo očekivanja organskog rasta prodaje s raspona od 1 do 3 posto na 2 do 4 posto. Uvjereni smo da je Henkel na dobrom putu da nastavi ostvarivati održiv i profitabilan rast.“

Prodaja i poslovni rezultati Grupe u prvoj polovici 2026. godine
Henkel je u prvoj polovici 2026. godine ostvario prodaju na razini Grupe u iznosu od 10.348 milijuna eura, što predstavlja nominalnu promjenu od -0,5 posto (drugo tromjesečje: 5.396 milijuna eura, +4,6 posto). Negativan utjecaj tečajnih razlika smanjio je prodaju za -3,9 posto (drugo tromjesečje: -2,6 posto). Akvizicije i dezinvestiranja imali su blago pozitivan učinak na prodaju od 0,2 posto (drugo tromjesečje: +2,5 posto). Dok je prodaja poslovanja s robnim markama trgovačkih lanaca u Sjevernoj Americi, realizirana u travnju 2025. godine, imala negativan utjecaj, akvizicije provedene u obje poslovne jedinice tijekom prve polovice 2026. godine – posebno tvrtki ATP Adhesive Systems i Not Your Mother’s – pozitivno su pridonijele rezultatima. Organski promatrano, odnosno bez utjecaja tečajnih razlika i akvizicija/dezinvestiranja, Henkel je ostvario snažan rast prodaje od 3,2 posto (drugo tromjesečje: +4,7 posto).

Na regionalnoj razini Europa je zabilježila organski pad prodaje od -1,5 posto (drugo tromjesečje: +0,4 posto). Nasuprot tome, Sjeverna Amerika ostvarila je dobar organski rast od 2,4 posto (drugo tromjesečje: +3,9 posto). U regijama IMEA i Azija i Pacifik Henkel je ostvario dvoznamenkasti organski rast prodaje od 14,9 posto (drugo tromjesečje: +17,4 posto), odnosno 10,3 posto (drugo tromjesečje: +10,3 posto). Regija Latinska Amerika zabilježila je blagi organski pad prodaje od -1,3 posto (drugo tromjesečje: +0,5 posto).

Prilagođena operativna dobit (prilagođeni EBIT) iznosila je 1.620 milijuna eura, što je neznatno više u odnosu na 1.614 milijuna eura ostvarenih u istom razdoblju prethodne godine.

Prilagođeni prinos od prodaje (prilagođena EBIT marža) Grupe Henkel povećan je na 15,7 posto (prethodna godina: 15,5 posto).

Prilagođena dobit po povlaštenoj dionici porasla je za 1,8 posto i iznosila je 2,86 eura (prethodna godina: 2,81 eura). Pri stalnim tečajevima, prilagođena dobit po povlaštenoj dionici zabilježila je rast od 7,1 posto.

Neto obrtni kapital, iskazan kao postotak prodaje ostvarene u drugom tromjesečju, povećan je sa 6,0 na 7,0 posto u odnosu na isto razdoblje prethodne godine, djelomično kao rezultat provedenih akvizicija.

Slobodni novčani tok povećan je na 612 milijuna eura (prva polovica 2025. godine: 485 milijuna eura), ponajprije zahvaljujući većim novčanim priljevima iz poslovnih aktivnosti.

Na dan 30. lipnja 2026. godine neto financijska pozicija iznosila je -1.855 milijuna eura (31. prosinca 2025.: 109 milijuna eura), ponajprije kao rezultat novčanih odljeva povezanih s nedavno dovršenim akvizicijama i programom otkupa vlastitih dionica.

Rezultati poslovnih jedinica u prvoj polovici poslovne 2026. godine
Poslovna jedinica Ljepila i tehnologije ostvarila je u prvoj polovici 2026. godine nominalni rast prodaje od 2,2 posto, na ukupno 5.534 milijuna eura (drugo tromjesečje: 2.908 milijuna eura, +7,6 posto). Organski promatrano, poslovna jedinica Ljepila i tehnologije zabilježila je vrlo snažan rast prodaje od 4,5 posto (drugo tromjesečje: +7,4 posto), zahvaljujući pozitivnom razvoju cijena i obujma prodaje.



Promatrano po poslovnim područjima, organski rast prodaje u poslovnoj jedinici Ljepila i tehnologije u prvoj polovici godine prvenstveno je ostvaren zahvaljujući značajnom organskom rastu prodaje od 7,8 posto u poslovnom području Mobilnost i elektronika (drugo tromjesečje: +8,8 posto).

Takvom rezultatu pridonio je dvoznamenkasti organski rast prodaje u području Electronics, kao i značajan organski rast prodaje u području Industrial. Nasuprot tome, područje Automotive zabilježilo je pad u prvoj polovici godine, ali je u drugom tromjesečju ostvarilo oporavak uz dobar organski rast prodaje.

Poslovno područje Ambalaža i potrošačka roba ostvarilo je vrlo snažan organski rast prodaje od 4,7 posto, zahvaljujući snažnom rastu u području Packaging i vrlo snažnom organskom rastu prodaje u području Consumer Goods (drugo tromjesečje: +9,1 posto). Ovom rezultatu pridonijela je i povećana kupnja kupaca unaprijed kao odgovor na geopolitičke neizvjesnosti.

Poslovno područje Obrtnici, građevinarstvo i profesionalci ostvarilo je organski rast prodaje od 1,0 posto (drugo tromjesečje: +4,4 posto). Taj rast prvenstveno je rezultat snažnog organskog rasta prodaje u području General Manufacturing & Maintenance, dok je područje Consumer & Construction zabilježilo blagi organski pad prodaje.

Prilagođena operativna dobit bila je iznad razine prethodne godine i iznosila je 982 milijuna eura, unatoč negativnom utjecaju tečajnih razlika. Prilagođeni prinos od prodaje povećan je na 17,7 posto, u odnosu na 17,2 posto u istom razdoblju prethodne godine. Na ovaj rezultat pozitivno su utjecali učinci ekonomije razmjera proizašli iz rasta obujma prodaje, kao i poslovni miks.
Poslovna jedinica Consumer Brands ostvarila je u prvoj polovici 2026. godine prodaju u iznosu od 4.733 milijuna eura, što predstavlja nominalni pad od -3,5 posto u usporedbi s istim razdobljem prethodne godine (drugo tromjesečje: 2.448 milijuna eura, +1,1 posto). Organski promatrano, prodaja je porasla za 1,7 posto (drugo tromjesečje: +1,6 posto), pri čemu je ova poslovna jedinica zabilježila pozitivan razvoj i cijena i obujma prodaje u usporedbi s prvom polovicom 2025. godine.

U prvoj polovici godine poslovna jedinica Consumer Brands ostvarila je pozitivan organski razvoj prodaje od 0,7 posto u području Deterdženti i kućna njega (drugo tromjesečje: +1,3 posto). Područje Njega rublja ostvarilo je pozitivan organski rast prodaje, prvenstveno zahvaljujući značajnom povećanju prodaje u kategoriji Deterdženti za rublje i pozitivnom rastu u kategoriji Proizvodi za završnu njegu rublja. Nasuprot tome, kategorija Čišćenje rublja zabilježila je blagi pad. Područje Kućna njega ostvarilo je dobar organski rast prodaje, prije svega zahvaljujući dvoznamenkastom rastu u kategoriji Sredstva za pranje posuđa.
Poslovno područje Njega kose ostvarilo je vrlo snažan organski rast prodaje od 4,2 posto (drugo tromjesečje: +3,3 posto) i time bilo glavni pokretač rasta poslovne jedinice Consumer Brands. Ovaj pozitivan rezultat podržan je snažnim organskim rastom prodaje u okviru poslovanja Consumer, kao i vrlo snažnim rastom u okviru poslovanja Professional. U okviru poslovanja Consumer, sve kategorije pridonijele su rastu, pri čemu su kategorije Hair Colorants i Hair Styling ostvarile najveći doprinos.
Nasuprot tome, poslovno područje Ostali potrošački proizvodi zabilježilo je negativan organski razvoj prodaje od -2,1 posto (drugo tromjesečje: -4,6 posto) u prvoj polovici godine, prvenstveno zbog razvoja poslovanja Njega tijela u regiji Europe. Međutim, regija Sjeverna Amerika ostvarila je dobar organski rast prodaje.

Prilagođena operativna dobit iznosila je 724 milijuna eura i bila je blago ispod razine prethodne godine, prvenstveno zbog prodaje poslovanja s robnim markama trgovačkih lanaca u Sjevernoj Americi u travnju 2025. godine, kao i negativnog utjecaja tečajnih razlika. Nasuprot tome, prilagođeni prinos od prodaje ostao je nepromijenjen i iznosio je 15,3 posto u usporedbi s istim razdobljem prethodne godine.

Prognoza za poslovnu godinu 2026.: Unaprijeđena očekivanja rasta prihoda za Grupu i poslovnu jedinicu Ljepila i tehnologije
Na temelju snažnih rezultata ostvarenih u prvoj polovici godine, Henkel je unaprijedio očekivanja u pogledu prihoda za Grupu i poslovnu jedinicu Ljepila i tehnologije, dok su očekivanja za prilagođenu EBIT maržu i rast prilagođene dobiti po povlaštenoj dionici (EPS) pri stalnim tečajevima ostala nepromijenjena.

Za tekuću godinu Henkel sada očekuje organski rast prodaje u rasponu od 1,5 do 3,5 posto (prethodno: od 1,0 do 3,0 posto). Za poslovnu jedinicu Ljepila i tehnologije očekuje se organski rast prodaje između 2,0 i 4,0 posto (prethodno: od 1,0 do 3,0 posto). Za poslovnu jedinicu Consumer Brands, Henkel i dalje očekuje organski rast prodaje u rasponu od 0,5 do 2,5 posto.

Očekuje se da će prilagođeni prinos od prodaje (prilagođena EBIT marža) biti u rasponu od 14,5 do 16,0 posto. Za poslovnu jedinicu Ljepila i tehnologije očekuje se prilagođeni prinos od prodaje između 16,5 i 18,0 posto, dok se za poslovnu jedinicu Consumer Brands očekuje između 14,0 i 15,5 posto.
Očekuje se da će prilagođena dobit po povlaštenoj dionici (EPS) pri stalnim tečajevima porasti u rasponu od niskog do visokog jednoznamenkastog postotnog rasta.
„Vrlo snažni poslovni rezultati ostvareni u prvoj polovici 2026. godine, obilježeni snažnim organskim rastom prodaje te daljnjim napretkom u pogledu marže i dobiti, potvrđuju da Henkelova transformacija donosi rezultate. Nastavit ćemo unapređivati ovaj proces kako bismo dodatno ojačali dugoročnu konkurentnost tvrtke i pozicionirali je za budući uspjeh. Transformiramo Henkel za uspješnu budućnost i, uz jasnu strategiju, čvrsto smo na putu prema daljnjem profitabilnom rastu“, izjavio je Carsten Knobel.


O Henkelu
O Henkelu
Zahvaljujući svojim brendovima, inovacijama i tehnologijama, društvo Henkel drži vodeća mjesta na tržištu diljem svijeta u poslovanju s industrijskim proizvodima i robom široke potrošnje. Poslovna jedinica Ljepila i tehnologije društva Henkel svjetski je predvodnik na tržištu ljepila, brtvila i premaza. Poslovna jedinica Consumer Brands zauzima vodeći položaj na brojnim tržištima i u brojnim kategorijama diljem svijeta, osobito u poslovnim područjima s proizvodima za rublje i održavanje kućanstva te kosu. Tri su najjača brenda društva Henkel Loctite, Persil i Schwarzkopf. Henkel je tijekom poslovne godine 2025. zabilježio prodaju u iznosu od približno 20,5 milijardi eura i prilagođenu operativnu dobit od približno 3,0 milijarde eura. Povlaštene dionice društva Henkel upisane su u njemački burzovni indeks DAX. U Henkelu postoji duga tradicija održivosti i društvo ima jasnu strategiju održivosti s konkretnim ciljevima. Henkel je osnovan 1876. i danas zapošljava raznolik tim od približno 47 000 ljudi širom svijeta koji su ujedinjeni snažnom korporativnom kulturom, zajedničkim vrijednostima i zajedničkom svrhom: „Pioneers at heart for the good of generations. Za dodatne pojedinosti posjetite www.henkel.hr. 

Ovaj dokument sadržava izjave koje se odnose na budući poslovni razvoj, financijske rezultate i druge događaje ili razvoje od budućeg značaja za Henkel koji mogu predstavljati izjave o budućnosti. Izjave o budućnosti odlikuju se uporabom riječi kao što su: „očekuje se, namjerava, planira, predviđa, vjeruje, procjenjuje” i sličnih pojmova. Takve se izjave temelje na trenutačnim procjenama i pretpostavkama korporativnog vodstva društva Henkel AG & Co. KGaA. Te izjave ne smiju se tumačiti kao ikakvo jamstvo da će ta očekivanja biti točna. Budući učinak i rezultati koje Henkel AG & Co. KGaA i pridružena društva zaista ostvare ovise o brojnim rizicima i nesigurnostima te se stoga mogu bitno razlikovati (pozitivno i negativno) od izjava o budućnosti. Henkel ne može utjecati na mnoge od tih čimbenika niti ih unaprijed točno procijeniti, a među njima su buduće gospodarsko okruženje i djelovanje konkurenata i drugih sudionika na tržištu. Henkel ne planira niti se obvezuje ažurirati izjave o budućnosti.
Ovaj dokument uključuje dodatne financijske pokazatelje koji nisu jasno definirani u primjenjivom okviru financijskog izvještavanja i koji jesu ili mogu biti alternativne mjere uspješnosti. Te dopunske financijske pokazatelje ne treba promatrati zasebno ili kao alternativu mjerenjima Henkelove neto imovine i financijskog položaja ili rezultata poslovanja prikazanih u skladu s primjenjivim okvirom financijskog izvještavanja u njegovim Konsolidiranim financijskim izvješćima. Druga društva koja izvještavaju o slično naslovljenim alternativnim mjerama učinka ili ih opisuju mogu ih izračunati drugačije.
Ovaj dokument izdaje se isključivo u informativne svrhe i nije mu svrha nuditi savjet o ulaganju, ponudu za prodaju ili traženje ponude za kupnju bilo kojih vrijednosnih papira.

*Prilagođeno za jednokratne troškove i prihode, kao i troškove restrukturiranja.

